Aktar minn nofs seklu ta’ attività artistika wasslet biex il-Kavallier Pawlu Camilleri Cauchi għamel isem għalih u għal Malta fil-qasam artistiku, partikularment fl-arti sagra. L-istil tiegħu li bil-kuluri kapaċi joħloq pittura ħajja u vivaċi issa jista’ jiġi apprezzat ukoll f’publikazzjoni b’ġabra ta’ xogħlijiet tiegħu tul is-snin. Sa minn tfulitu, l-arti u t-tpinġijiet tiegħu kienu kollox għalih. Iben l-artist Wistin Camilleri, trawwem f’imħabba kbira għall-arti u l-ħolma ta’ ħajtu kienet li jsir pittur. Ħolma li saret realtà u b’aktar minn 50 sena f’dan il-mestjier minn idejn il-Kavallier Pawlu Camilleri Cauchi ħarġu mijiet ta’ xogħlijiet artistiċi li jżejjnu xejn anqas minn 21 knisja parrokkjali f’Malta u Għawdex, diversi kunventi u kappelli, seba’ knejjes barra minn Malta fosthom l-Italja, il-Brażil, il-Kenja, l-Indja u l-Kanada; għadd ta’ każini, armar tal-festi u kollezzjonijiet privati bi preżenza f’kull kontinent. Tella’ sitt wirjiet personali, kellu xogħol esebit f’xejn anqas minn 55 wirja flimkien ma’ artisti oħra f’Malta u sebgħa wirjiet barra l-pajjiż. Rappreżentazzjoni ta’ din l-attività artistika issa tinsab miġbura fi ktieb li tnieda f’Għawdex fil-jiem li għaddew. B’fotografija ta’ Daniel Cilia u b’kitba ta’ Dr Aaron Attard Hili, Fr Charles Cini li hu l-Editur ta’ “The Academic Colorista – Paul Camilleri Cauchi” spjega li l-ktieb fih rappreżentazzjoni wiesa’ tax-xogħlijiet tal-artist. Kuntrarju għal kotba oħra, din il-publikazzjoni tlestiet meta l-artist għadu attiv u għalhekk id-dettalji ġejjin minn fomm l-artist innifsu u mhux mill-memorja ta’ ħaddieħor. Ma’ tvm.com.mt Pawlu Camilleri Cauchi jitkellem b’nostalġija dwar żewġ xogħlijiet partikulari li ħadulu ħafna xogħol u ħin: il-koppla tal-Għarb u ta’ Ħal Luqa u xogħlijiet tiegħu li ġew preżentati lil San Ġwanni Pawlu II. “Pero għandek il-koppla tal-Għarb li minħabba l-kobor tagħha u minħabba li ma kellhiex kustilji li ma tistax tmexxi u x’naf jiena, in-nuqqas ta’ scaffolding li hawn illum. Dan biex insemmi waħda… Sodisfazzjon ukoll meta l-arti tiegħi mhux ħallejtha hawn Malta biss imma ħarġet barra minn Malta. Kont l-ewwel wieħed li tajt kwadri tieghi lil San Ġwanni Pawlu II, għandi l-kwadri l-kbar ta’ Bova Marina, għandi l-kwadri ta’ fuq l-altari ta’ Vomero, Napli,” qal Pawlu Camilleri Cauchi. “U f’Malta wkoll fost il-kwantita’ ta’ knejjes li għamilt, fejn kważi dawk li kienu għadhom vojta biex ngħidu hekk imlejthom jiena, għandi l-aħħar koppla li għamilt: ta’ Ħal Luqa li hi waħda mill-ogħla li hemm f’Malta. Mentri minħabba l-proporzjon tagħha u x’hin tara minn isfel, kollox baqa’ spjegat. Hi koppla interessanti u fl-eta’ tiegħi hu difficli nerġa’ nagħmel koppla oħra u biha sammart timbru ieħor fl-arti klassika Maltija,!” kompla l-artist. Studja Malta, Perugia u Firenze, bejn l-1960 u l-1973 Pawlu Camilleri Cauchi kien surmast tad-disinn fl-iskejjel primarji u sejkondarji tal-gvern. Madankollu peress li ma setax ikun iffukat biżżejjed għall-arti, b’sagrifiċċju għalih u għall-familja ħalla x-xogħol ta’ għalliem u b’hekk iddedika ħajtu għall-arti. Ix-xogħlijiet tiegħu ngħataw rikonoxximent minn diversi istituzzjonijiet lokali u barranin.